钦定古今图书集成/明伦汇编/官常典/第733卷 > 丑闾 冯三
## 钦定古今图书集成/明伦汇编/官常典/第733卷 > 丑闾 冯三

按《元史忠义传》：“丑闾字时中，蒙古氏，登元统元年进
士第，累官京畿漕运副使，出知安陆府。至正十二年，
蕲贼曾法兴犯安陆，时丑闾募兵得数百人，帅以拒
贼，败贼前队，乘胜追之，而贼自他门入。亟还兵，则城
中火起，军民溃乱，计不可遏，乃归服朝服，出坐公堂，
贼胁以白刃，丑闾犹喻以逆顺。一贼排丑闾下，使拜”
不屈，且怒骂。贼酋不忍害，拘之。明日，又逼其从乱。丑
闾疾叱曰：“吾守土臣，宁从汝贼乎！”贼怒，以刀斫丑闾
左胁断而死。贼愤其不降，复以布囊囊其尸，舁置其
家。丑闾妻侯氏出，大哭，且列酒肉满前。渴者令饮酒，
饥者令食肉，以绐贼之不防己。至夜自经死。事闻，赠
丑闾河南行省参知政事，赠侯氏宁夏郡夫人，立表
其门曰“双节。”有冯三者，湖广省一公使也，素不知书。
湖广为寇陷，皂隶辈悉起剽杀为盗，亦拉三以从。三
辞曰：“贼名恶，我等岂可为？”众初强之，终弗从，怒将杀
之，三遂唾骂。贼乃缚诸十字木，舁之以行，而刲其肉，
三益骂不止。抵江上，断其喉，委去。其妻随三号泣，俯
拾刲肉，纳布裙中。伺贼远收《三血骸》，脱衣裹之，大泣，
投江而死。